Source: https://www.jogiforum.hu/hirek/41653
Timestamp: 2020-06-06 23:44:51
Document Index: 32202462

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'Kúria ', 'bíróság ', 'bíróság ', 'bíróság ', 'Kúria ', 'bíróság ', 'bíróság ']

Alaptörvénysértően visszakövetelt állami támogatások - Az Alkotmánybíróság törvényi rendelkezést semmisített meg | hírek | Jogi Fórum ﻿
Alaptörvénysértően visszakövetelt állami támogatások - Az Alkotmánybíróság törvényi rendelkezést semmisített meg
2020.05. 5. Jogi Fórum / Alkotmánybíróság
A támadott rendelkezés ellentétes a hátrányt okozó visszaható hatály tilalmával, mivel a tényállás már a sérelmezett szabály hatályba lépése előtt létrejött, azt mégis alkalmazni kellett a folyamatban lévő ügyekben - szögezi le az Alkotmánybíróság III/1679/2019. számú, az államháztartásról szóló törvény 60/A. § (1a) bekezdését megsemmisítő határozatában.
Az Alkotmánybíróság visszamenőleges hatállyal megsemmisítette az államháztartásról szóló 2011. évi CXCV. törvény egy rendelkezése szövegrészét, és elrendelte a folyamatban lévő ügyekben való alkalmazás kizárását.
Az indítványozó kúriai felülvizsgálati tanács törvényi rendelkezések alkotmányossági felülvizsgálatát kezdeményezte a közigazgatási perrendtartásról szóló törvény alapján. A bírói kezdeményezés alapjául szolgáló ügyben a helyi önkormányzat ingyenes falugondnoki szolgáltatást látott el, amely alapján költségvetési támogatást vett igénybe. Az ügyben, és más hasonló tényállású ügyekben is a közös probléma az volt, hogy a helyi önkormányzatok által ellátott falugondnoki szolgáltatási tevékenység a Magyar Államkincstár által vizsgált időszak egészében be volt jegyezve a szolgáltatói nyilvántartásba, azonban a szolgáltatást egy meghatározott időszakban más forgalmi rendszámú gépjárművel látták el, mint amelyet korábban bejelentettek. Ezt a hiányosságot a helyi önkormányzatok később rendre pótolták, az új gépjárművek adatait bejelentették. A gépjárműveket állami pályázati forrásból cserélték le a szolgáltatást nyújtó önkormányzatok, ezért a szóban forgó ügycsoport tömegesen jelentkezett az országban. A fenti tényállás alapján a Magyar Államkincstár arra az időszakra, amelyben a nyilvántartásban még nem az új gépjárművek adatai szerepeltek, az államháztartásról szóló törvény vitatott rendelkezésére hivatkozással az állami támogatás egészét visszakövetelte.
A Kúria álláspontja szerint aránytalan az adott időszakra vonatkozó támogatás egészének visszakövetelése pusztán amiatt, hogy a helyi önkormányzatok az új gépjármű adatait késve jelentették be; utalt továbbá arra, hogy a falugondnoki, tanyagondnoki szolgáltatás általában kis településeket érint, és általában idősek, fogyatékosok részére nyújtott szolgáltatásokat foglal magában és a támogatás egészének visszafizetése az érintett kistelepüléseknek komoly anyagi gondot okoz.
Az Alkotmánybíróság határozatában megállapította, hogy a támadott rendelkezés ellentétes a hátrányt okozó visszaható hatály tilalmával, mivel a tényállás már a sérelmezett szabály hatályba lépése előtt létrejött, azt mégis alkalmazni kellett a folyamatban lévő ügyekben. A jelen ügy sajátos többletelemeként utalt az Alkotmánybíróság arra, hogy a sérelmezett jogszabályszabály-módosítás az ítéletek jogerejét lerontotta az ügyfelek hátrányára a folyamatban lévő közigazgatási jogvitákban; a támadott szabály alkalmazása által a jogerős közigazgatási bírósági ítéletek rendelkező része és indokolása a közigazgatási hatósági eljárásokban kiüresedett. Az Alkotmánybíróság így a sérelmezett rendelkezést visszamenőleges hatállyal megsemmisítette, és elrendelte, hogy azt a Kúria és bármely más bíróság előtt folyamatban lévő ügyben nem lehet alkalmazni.
Alaptörvény-sértő rendelkezés a szakképzési törvényben - Az Alkotmánybíróság a rendelkezés alkalmazásának kizárásáról döntött (2020.05.08.)